ستيڤن يونيڤرس هوّا روسوم صيباتو ريبيكا شوݣر من لإنتاج ديال ستوديوات كرتون نتوورك. داز ف قناة كارتون نتوورك ل أول مرة ف 4 نونبر 2013 ؤ علا كرتون نتورك العربية ف 3 غشت 2014 ولاكين توقف لعرض ديالو نهائيا فيها نهار 10 أكتوبر 2016. شّخصية د ستيڤن مبنية علا خو ريبيكا شوݣر صّغير ستيفن شوݣر، لّي هوّا واحد من لفنانين د لخلفية ديال لمسلسال. ستيڤن يونيڤرس دري صغير تيحاول يعيش مغامرات ؤ يحمي لعالم من تهديدات شريرة ب مساعدة لكريسطال جيمز لي هو واحد منهم، ؤ لكريسطال جيمز تلاتة مجموعة ديال لمحاربات (لّي معندهمش جنس محدد ولاكين شكلهم تيشبه لبنات) بين لمجرات لّي تيستخدمو قوة د لحجر ديالهم لخاصة باش يستدعيو أسلحة سحرية. ؤ لأعضاء رّبعة هوما ݣارنيت، أميتيست، پيرل ؤ ستيڤن. ستيڤن هوّا دري عندو 14 عام (كيما تݣال ف لمسلسال حلقة د عيد لميلاد) ورت لحجر د لم ديالو (ب عبارة خرة مّو تحولات ليه)، "روز كوارتز". بعدما تولد ستيڤن، كان نص بنادم ؤ نص جيمز حيث مّو "روز" تخلات علا لمضهر لخارجي ديالها باش يتولد ستيڤن ؤ هوّا تيعيش مع لجيمز ؤ تيمشي عند باه "ݣريݣ" مرة مرة...